Derby-Lewis se prokureur nader nou glo hooggeregshofClive Derby-Lewis Foto: news.howzit.msn.com Marius Coertze, Clive Derby-Lewis se prokureur, het Vrydag gesê hy gaan die hooggeregshof nader rakende sy kliënt se aansoek om mediese parool. Coertze het gesê hy gaan die hooggeregshof versoek om die departement van korrektiewe dienste te dwing om aan die wet te voldoen wanneer Derby-Lewis se aansoek hanteer word. Sy kliënt het glo op 2 Mei aansoek gedoen om mediese parool en ŉ vergadering is op 8 Mei met beamptes van die departement belê. Die departement was glo nie tevrede dat dokumente van Derby-Lewis se dokter en twee mediese spesialiste aan die vorm geheg is nie. “Die departement was nie tevrede met die voltooide vorm nie,” het Coertze gesê. “Hulle het gesê ŉ dokter of verpleegster in die gevangenis se kliniek moet die vorm voltooi. Daardie persoon dra egter geen kennis van sy toestand nie.” Coertze sê die gebiedskommissaris het aan die einde van die vergadering vir hom gesê hy is nie tevrede met die wyse waarop die vorm voltooi is nie. Die vorm stel glo dat Derby-Lewis terminaal siek is en dat hy aan kanker gaan sterf. “Hy [die kommissaris] het gesê dit is nie aanvaarbaar in sy kultuur om so iets te sê nie, omdat jy die voorvadergeeste sal opwek,” het Coertze verduidelik. Die departement wou glo nie hê die vorm moet dit stel dat sy kliënt terminaal siek is nie. “Ek glo nie in die voorvadergees-nonsens nie. Alhoewel hulle daaraan glo, kan hulle dit nie bewys nie.” Die departement van korrektiewe dienste het Donderdag gesê die aansoek om mediese parool is nie volledig voltooi nie. Manelisa Wolela, woordvoerder, het gesê die departement beskik nie tans oor enige aansoek om mediese parool of ŉ vorm van enigiemand wat namens Derby-Lewis optree of van Derby-Lewis self af nie. Derby-Lewis (78) het reeds 20 jaar tronkstraf uitgedien vir sy aandeel in die moord op SAKP-leier Chris Hani in 1993. -SAPA